KLASA: P-282/23

URBROJ: 711-02-01/03-2025-6

Zagreb, 29. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Roberta Miljkovića, člana Uprave trgovačkog društva CESTE ŠIBENIK d.o.o. do 12. studenog 2023.g., OIB**:………………….**,** pokrenutom temeljem neanonimne prijave na radnom sastanku 24. listopada 2024. g. pod KLASA: P-282/23, URBROJ:711-02-01/02-2024-4, na 70. sjednici održanoj 29. siječnja 2025., donosi sljedeću

**ODLUKU**

1. **Obveznik Robert Miljković, član Uprave trgovačkog društva CESTE ŠIBENIK d.o.o. do 12. studenog 2023.g., propustom da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u imovinskoj kartici od 21. lipnja 2023.g. s podacima o imovini utvrđenim postupku provjere na temelju podataka pribavljenih od nadležnih tijela u dijelu koji se odnosi na podatke o nekretninama i to na:**

* **nekretninu označenu kao stan, upisan u k. o. ………….., zk. ul. ……….., površine 71,56 m², u vlasništvu bračnog druga obveznika od 18. listopada 1999. g., a koju obveznik nije prijavio u provjeravanoj imovinskoj kartici,**
* **nekretnine označene kao garaže, upisane u k. o. …………, zk. ul. ……….., oznake ……., površine 15,40 m², i oznake ……….., površine 15,40 m², obje u vlasništvu obveznika u razdoblju od 19. listopada 2010. g. do 26. ožujka 2023. g, a koje obveznik nije prijavio u provjeravanoj imovinskoj kartici, počinio je povredu članka 29. ZSSI-a, u vezi s člankom 11. i 12. ZSSI-a.**

1. **Propustom podnošenja imovinske kartice u roku 30 dana od prestanka obnašanja dužnosti, obveznik Robert Miljković, član Uprave trgovačkog društva CESTE ŠIBENIK d.o.o. do 12. studenog 2023.g. počinio je povredu članka 10. stavka 2. ZSSI-a.**
2. **Za povrede ZSSI-a, opisane pod točkom I. i II. ove izreke, obvezniku Robertu Miljkoviću izriče se novčana kazna u iznosu 1.000,00 eura.**
3. **Nalaže se obvezniku da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB OBVEZNIKA-28223.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je dana 06. studenog 2023.g. zaprimilo neanonimnu prijavu u kojoj se u bitnom ukazuje kako se u imovinskim karticama obveznika Roberta Miljkovića navodi pogrešna plaća odnosno da stoji 2.751,00 eura neto, a da obveznik prima plaću od 3.100,00 eura neto. Nadalje navodi se i kako je podatak o plaći točan do 05. rujna 2023.g. jer je obvezniku potom Nadzorni odbor smanjio plaću za 70 % odnosno da ista sada iznosi 2.200,00 eura neto. Nadalje, navodi se i da obveznik nije prijavio stan u vlasništvu supruge.

Imajući u vidu okolnosti prijave Povjerenstvo je provelo ciljanu redovitu provjeru u odnosu na imovinsku karticu relevantnu za razdoblje prijave, a to je imovinska kartica od 21. lipnja 2023.g. podnesena povodom stupanja na dužnost.

Povjerenstvo pritom ističe kako je obveznik imovinsku karticu povodom stupanja na dužnost podnio tek dana 21. lipnja 2023.g., iako je ista trebala biti podnesena zaključno s danom 01. svibnja 2022.g., te je u istoj trebao naznačiti da, sukladno čl. 10. st. 5. ZSSI-a, istu podnosi s imovinskim stanjem s istekom roka za podnošenje odnosno imovinskim stanjem zaključno s 01. svibnja 2022.g.

Nadalje, Povjerenstvo ističe kako je navedena imovinska kartica podnesena za vrijeme važenja Zakona o sprječavanju sukoba interesa („Narodne novine“, 26/11., 12/12., 126/12., 48/13., 57/15. i 98/19, dalje u tekstu ZSSI/11) međutim budući da je postupak protiv obveznika započet nakon donošenja na snagu ZSSI-a odnosno nakon 25. prosinca 2021.g. isti se ima voditi matrerijalnopravno i procesno pravno po odredbama ZSSI, a budući da su odredbe čl. 8. i 9. ZSSI/11 na isti način opisivale povredu obveznika kao što to sada čine odredbe čl. 11. i 12. ZSSI-a.

Člankom 3. stavkom 1. podstavkom 40. ZSSI propisano je da su članovi Uprava trgovačkih društava u većinskom vlasništvu jedinica lokalne i područne (regionalne) samouprave obveznici ZSSI-a.

Uvidom u Registar obveznika, kojega vodi Povjerenstvo, utvrđeno je je, u relevantnom razdoblju za ovaj predmet, obveznik obnašao dužnost člana Uprave trgovačkog društva Ceste Šibenik d.o.o. Slijedom navedenog, obveznik je povodom obnašanja navedene dužnosti dužan postupati sukladno odredbama ZSSI-a.

Sukladno odredbi članka 11. stavka 2. ZSSI imovinska kartica sadrži podatke o osnovnom osobnom stanju obveznika, njegova partnera i maloljetne djece, dužnostima koje obveznik obavlja profesionalno ili neprofesionalno, o ostalim dužnostima koje obnaša odnosno djelatnostima koje obavlja.

Sukladno članku 11. stavku 3. ZSSI imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama.

Sukladno odredbi članka 11. stavka 5. ZSSI obveznici su dužni, između ostalog, prijaviti podatke o nekretninama u vlasništvu, kao i podatke o dohotku od nesamostalnog rada.

Uvidom imovinsku karticu podnesenu povodom stupanja na dužnost 21. lipnja 2023. g. utvrđeno je kako je obveznik u dijelu koji se odnosi na prihode od primanja na mjesečnoj razini od dužnosti za koju se podnosi naznačio iznos mjesečnog prihoda u bruto iznosu od 4.149,34 eura, odnosno u neto iznosu od 2.751,11 eura, dok su u dijelu „Podatci o nekretninama“ naznačene sljedeće nekretnine:

- stan u Zagrebu, ………………….., upisan u k. o. …………., z. k. ul. ………….., površine 85,00 m², vlasništvo obveznika,

- stan u Zagrebu, ………………….., upisan u k. o. …………., z. k. ul. …………., površine 58,00 m², vlasništvo obveznika,

- garaža u Zagrebu, …………, upisana u k. o. Zagreb, k. č. br. ……….., površine 14,00 m², izvanknjižno vlasništvo obveznika.

Sukladno ustaljenoj i sudski potvrđenoj praksi Povjerenstva, koja je navedena i u objavljenoj Smjernici i uputi Povjerenstva od 24. prosinca 2018. g. o definiranju bitne promjene u imovini koja se mora prijaviti, prijavljeni iznosi redovitih i povremenih primitaka, koji se prijavljuju u imovinskoj kartici na mjesečnoj ili godišnjoj razini, mogu odstupati od stvarno ostvarenih primitaka u relevantnom razdoblju do 10 %.

U odnosu na plaću od obnašanja dužnosti, provjerena je točnost podatka od stupanja na dužnost do kraja 2022. g., a prema podacima u imovinskoj kartici od 21. lipnja 2023. g., koja je podnesena povodom stupanja na dužnost.

S obzirom je u provjeravanoj imovinskoj kartici naznačio iznos mjesečnog prihoda od dužnosti u bruto iznosu od 4.149,34 eura, odnosno u neto iznosu od 2.751,11 eura, na godišnjoj razini gledano u 2022. g., uvidom u Informatički sustav Porezne uprave, utvrđeno je kako je obveznik u naznačenom vremenskom razdoblju ostvarili primitak po osnovi radnog odnosa u ukupnom iznosu od 20.570,58 eura, što bi na mjesečnoj razini iznosilo 2.938,65 eura, što je unutar 10 % razlike između iznosa naznačenog u imovinskoj kartici i ostvarenog prihoda prema podacima Porezne uprave od poslodavca s naznačene osnove u navedenoj godini. Naznačeni iznos u podnesenoj imovinskoj kartici odnosi se na primitak ostvaren prije podnošenja spomenute imovinske kartice te stoga vezano za navedeno Povjerenstvo nije utvrdilo nerazmjer.

Uvidom u digitalne podatke matice vjenčanih, za matično područje Šibenik, za 1985. g., pod redni brojem 105, utvrđeno je kako su …………… i ……………., dj. …………, bili u braku u razdoblju od 29. lipnja 1985. g. do 02. travnja 2000. g., kada je isti razveden.

Nadalje, uvidom u digitalne podatke matice vjenčanih za isto matično područje, za 2018. g., pod redni brojem 64, utvrđeno je kako su Robert Miljković i ……………….. sklopili brak 27. travnja 2018. g.

Usporedbom OIB-a ……………………….. navedenog u imovinskoj kartici obveznika i OIB-a navedenog u Informacijskom sustavu Porezne uprave i zemljišnim knjigama, Povjerenstvo je utvrdilo kako je riječ o istoj osobi, odnosno o …………… kao bračnom drugu obveznika, koja je do zaključenja braka s obveznikom koristila prezime …………..

Nadalje, neposrednim uvidom u Informatički sustav Porezne uprave i zemljišne knjige nadležnog suda utvrđeno je sljedeće:

a) kod Općinskog građanskog suda u Zagrebu, Zemljišnoknjižnog odjela Zagreb, k. o. …………….., utvrđeno je sljedeće:

1. u zk. ul. ……………, pod kat. česticu …………., označenu kao stambena zgrada i dvorište u Zagrebu, ……………………………….., sa suvlasničkim dijelom: 21/1000 ETAŽNO VLANIŠTVO (E-8) povezan, posebni dio nekretnine – stan, površine 85,00 m², kao i suvlasničke dijelove: 4/1000 ETAŽNO VLANIŠTVO (E-89) i 4/1000 ETAŽNO VLANIŠTVO (E-90), posebni dijelovi nekretnine – garaža, oznake …….., površine 15,40 m², i garaža, oznake ……….. na kojem je posebnom dijelu upisan kao vlasnik obveznik, na temelju ugovora o kupoprodaji nekretnina od 19. listopada 2010. g., do prodaje stana i garaža 26. ožujka 2023. g.,

b) kod Općinskog suda u Šibeniku, Zemljišnoknjižnog odjela Šibenik, k. o. ………….., utvrđeno je kako je u zk. ul. ………….., pod kat. česticu ………………, označenu kao kuća, upisan, sa suvlasničkim neodređenim dijelom ETAŽNO VLANIŠTVO (E-16) povezan, posebni dio nekretnine – stan, površine 71,56 m², na kojem je posebnom dijelu kao vlasnik upisana …………………………………

Slijedom navedenog, usporedbom podataka iz provjeravane imovinske kartice od 21. lipnja 2023. g. i prikupljenih podataka od nadležnih tijela proizlazi mogući nesklad između prijavljenih i prikupljenih podataka za relevantno imovinsko stanje koje je moralo biti prijavljeno u istoj imovinskoj kartici (s 01. svibnja 2022. g.) u pogledu nekretnina i to u odnosu na dvije garaže, upisane u k. o. ………….., zk. ul. ……………..i stana upisanog u k. o. …………… zk. ul. …………...

Povjerenstvo je stoga donijelo Zaključak KLASA: 034-12/24-01/16, URBROJ: 711-02-02/04-2024-2 od 22. srpnja 2024.g. kojim je obveznik pozvan da dostavi Povjerenstvu očitovanje s potrebnim dokazima za usklađivanje prijavljene imovine iz navedenih imovinskih kartica i stanja imovine utvrđene u postupku redovite provjere.

Povjerenstvo ističe kako unatoč činjenici da je obveznik na adresi boravišta uredno zaprimio Zaključak Povjerenstva dana 21. kolovoza 2024.g., a na adresi prebivališta dana 29. kolovoza 2024.g., na isti se do danas nije očitovao.

Nadalje, Povjerenstvo je utvrdilo i kako obveznik nije u roku 30 dana od prestanka dužnosti podnio imovinsku karticu povodom prestanka obnašanja dužnosti, a što je bio dužan učiniti sukladno čl. 10. st. 2. ZSSI-a.

Slijedom svega navedenog, Povjerenstvo je dana 24. listopada.2023.g. donijelo Obavijest o pokretanju KLASA: P-282/23, URBROJ: 711-02-01/02-2024-4 kojom je od obveznika zatražilo očitovanje na utvrđene moguće povrede odredbi ZSSI-a.

Obvezniku je, sukladno povratnici Hrvatske pošte, Obavijest o pokretanju, u drugom pokušaju dostave, dostavljena na adresu prebivališta dana 20. studenog 2024., međutim, ista je ostavljena u sandučić budući da ju obveznik sam nije podignuo te se stoga na istu nije niti očitovao.

Slijedom navedenog, obveznik nije opravdao utvrđeni nesklad u smislu odredbe čl. 29. ZSSI-a, te je u tom dijelu utvrđena povreda u pogledu nekretnina opisana pod točkom I. izreke.

U odnosu na nepodnošenje imovinske kartice povodom prestanka obnašanja dužnosti Povjerenstvo ističe kako je člankom 10. stavka 2. ZSSI propisano da su obveznici u roku 30 dana od stupanja na dužnost i prestanka obnašanja dužnosti dužni dostaviti imovinsku karticu Povjerenstvu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Uvidom u Registar imovinskih kartica utvrđeno je da obveznik ni do dana donošenja ove Odluke nije podnio imovinsku karticu povodom prestanka obnašanja dužnosti, stoga je odlučeno kao pod točkom II. izreke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članaka 10. i 29., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da je obveznik svojim postupanjem povrijedio dvije odredbe ZSSI-a, odnosno jednu imovinsku karticu nije podnio u za to propisanom roku, a drugu imovinsku karticu nije ispunio istinito i točno. Slijedom navedenog, Povjerenstvo smatra opravdanim izricanje novčane sankcije.

U odnosu na visinu novčane sankcije Povjerenstvo je uzelo u obzir činjenicu da je obveznik do sada već dva puta bio kažnjavan zbog nepodnošenja imovinske kartice, što ukazuje da ranije sankcije nisu utjecale na obveznika da postupa sukladno odredbama ZSSI-a. Slijedom navedenog, Povjerenstvo opravdanim smatra sankciju u iznosu od 1.000,00 eura.

Slijedom svega navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Robert Miljković, osobnom dostavom
2. Podnositelju na znanje
3. Objava na mrežnim stranicama Povjerenstva nakon uredne dostave obvezniku
4. Pismohrana